Line Barfod (EL), 2008-10-22:
Enhedslisten har i årevis kæmpet for, at alle børn i det her land skulle have ret til at få et godt og sundt måltid mad hver dag.
Vi håber, at vi på et tidspunkt kommer igennem med det - også for skolebørn.
Vi fik i forbindelse med finansloven for 2001 vedtaget, at man satte gang i en forsøgsordning, så man kunne se, hvordan det kunne fungere.
Noget af det første, den nuværende regering gjorde, da den kom til magten, var at afskaffe den forsøgsordning, og den har siden på det kraftigste modsat sig, at man skulle sikre børn i dette land et godt måltid mad hver dag.
Nu kommer man så med et lovforslag, hvormed man indfører, at der skal være mad til børnene hver dag.
Desværre gennemfører man det på en måde, hvor vi ikke kan være sikre på, at kvaliteten er tilstrækkelig god, og hvor man lader dem, der har en dårlig økonomi, betale mest i stedet for at sikre, at det bliver finansieret over skatten, så det er dem med de højeste indtægter, der kommer til at betale.
Noget af det, der så er positivt ved lovforslaget, vil jeg dog sige, er, at det afskaffer en af de sådan rent humanistisk værste ting, som jeg synes denne regering har indført, nemlig loven om, at man i børnehaver og vuggestuer kunne lave madordninger for de forældre, der havde råd til at betale, og så kunne de børn, hvis forældre ikke havde råd til at betale, sidde og kigge på.
Det er der heldigvis ikke mange der har villet indføre, for det er så dybt asocialt, at man slet ikke kan forstå, at nogen overhovedet kunne få sig selv til at stemme for dette lovforslag.
Men det var der jo desværre flere partier der gjorde. Med hensyn til det lovforslag, der ligger nu, er der jo flere fra regeringspartierne og Dansk Folkeparti, der argumenterer for, at det er forældrene, der skal betale for børnenes mad, og at det ikke kan være noget, skatteborgerne skal være med til at betale.
Så er det bare, det undrer mig, hvorfor de samme partier synes, det er helt rimeligt, at skatteborgerne er med til at betale for folketingsmedlemmernes frokost, for frokosten for ansatte på masser af offentlige institutioner og masser af private institutioner.
Der er der jo skatteborgerbetalt tilskud til de forskellige frokostordninger, der gives.
Hvorfor synes man, at det er rimeligt, at der til de voksnes mad skal gives et tilskud fra skatteborgernes side, men ikke til børnenes mad?
Det forstår jeg simpelt hen ikke.
Jeg synes, det er fint, at man har kantineordningerne, jeg synes, det er rigtig godt for folkesundheden og arbejdspladsen, men jeg synes i den grad også, at det ville være rigtig godt, hvis vi havde nogle gode madordninger for alle vores børn, og at det var noget, vi alle sammen var med til at betale.
Jeg er utrolig bange for, hvad det kommer til at betyde for en del familier, hvis de skal betale 9.000 kr. mere om året, sådan som der er lagt op til.
Og jeg forstår simpelt hen ikke sammenhængen med, at regeringen lige har været ude at sige, at man er nødt til at lade være med at genindføre Den Særlige Pensionsordning på grund af den økonomiske situation, fordi man ikke skal gå ud og opkræve flere penge fra borgerne lige nu.
Hvorfor er det så, at man her går ud og siger, at der skal vi opkræve flere penge fra de borgere, der har små børn?
Det hænger simpelt hen ikke sammen.
Så er der det, der handler om, at man begynder at gøre forskel på dagtilbuddene.
Man gør det til en økonomisk forskel, om man har sit barn gående i dagpleje eller vuggestue eller børnehave.
Dagpleje er rigtig, rigtig godt for nogle børn, men det bør altså være hensynet til det enkelte barn, der er afgørende, og ikke familiens økonomi.
Derfor er det dybt uheldigt, at man går ind og gør forskel økonomisk.
Der er en del forældre, der ikke længere har råd til at have deres børn gående i skolefritidsordningerne, fordi det er blevet for dyrt, og nu går man altså også ind i forhold til de små børn og vil lade det være økonomien, der bliver afgørende for, hvilken hverdag barnet kan få.
Det mener jeg simpelt hen ikke er rimeligt.
Så jeg håber meget, at det under udvalgsbehandlingen kan lykkes at komme igennem med en række ændringsforslag og især som sagt på finansieringen, så vi kan sikre, at alle børn i dette land kan få mulighed for at få noget god mad hver dag, og jeg håber sandelig, at det ikke kun skal være centralt smurte madpakker, men at vi faktisk kan sikre, at der også er de fornødne penge til at lave køkkener, så der kan blive god mad til alle børn.